ਯਸ਼ਪਾਲ ਮਾਨਵੀ
ਯਸ਼ਪਾਲ ਮਾਨਵੀ (ਜਨਮ 28 ਅਗਸਤ 1953) ਪੰਜਾਬੀ ਲੇਖਕ ਹੈ। ਅਧਿਆਪਨ ਦੇ ਨਾਲ਼ ਨਾਲ਼ ਉਸਨੇ ਆਮ ਜਾਣਕਾਰੀ ਦੇ ਵਿਸ਼ਿਆਂ ਬਾਰੇ ਪੰਜਾਬੀ ਅਖ਼ਬਾਰਾਂ ਲਈ ਫੀਚਰ ਲਿਖਣੇ ਸ਼ੁਰੂ ਕਰ ਦਿੱਤੇ ਸੀ। 2011 ਵਿੱਚ ਸਹਾਇਕ ਡਾਇਰੈਕਟਰ, ਪੰਜਾਬ ਸਕੂਲ ਸਿੱਖਿਆ ਵਿਭਾਗ ਦੇ ਅਹੁਦੇ ਤੋਂ ਰਿਟਾਇਰ ਹੋਣ ਉਪਰੰਤ ਲਿਖਣਾ ਉਸ ਦਾ ਮੁੱਖ ਕੰਮ ਬਣ ਗਿਆ ਹੈ। ਯਸ਼ਪਾਲ ਦਾ ਬਚਪਨ ਭਾਰਤੀ ਪੰਜਾਬ ਦੇ ਲੁਧਿਆਣਾ ਜ਼ਿਲ੍ਹੇ ਦੇ ਅਲੂਣਾ ਪੱਲ੍ਹਾ ਪਿੰਡ ਵਿੱਚ ਬੀਤਿਆ। ਸਰਕਾਰੀ ਹਾਈ ਸਕੂਲ ਧਮੋਟ ਤੋਂ ਦਸਵੀਂ ਕਰਨ ਉਪਰੰਤ ਉਸਨੇ ਸਰਕਾਰੀ ਕਾਲਜ ਕਰਮਸਰ ਤੋਂ ਬੀ ਐੱਸ ਸੀ ਕੀਤੀ ਅਤੇ ਫਿਰ ਬੀ ਐੱਡ ਕਰਕੇ ਸਕੂਲ ਅਧਿਆਪਨ ਦਾ ਕਿੱਤਾ ਆਪਣਾ ਲਿਆ। 1974 ਵਿੱਚ ਸਾਇੰਸ ਮਾਸਟਰ ਵਜੋਂ ਮੰਨਵੀ ਪਿੰਡ ਦੇ ਸਕੂਲ ਵਿੱਚ ਪੜ੍ਹਾਉਣਾ ਸ਼ੁਰੂ ਕੀਤਾ। ਬਾਅਦ ਵਿੱਚ ਰਾਜਪੁਰੇ ਦੇ ਨੇੜੇ ਪਿੰਡ ਅਲੂਣਾ ਵਿੱਚ ਬਦਲੀ ਹੋ ਗਈ। ਉਸ ਤੋਂ ਬਾਅਦ ਉਸਨੇ ਰਾਜਪੁਰਾ ਟਾਊਨ ਨੂੰ ਆਪਣਾ ਪੱਕਾ ਟਿਕਾਣਾ ਬਣਾ ਲਿਆ। 1975-76 ਵਿੱਚ ਉਸਨੇ ਪੱਤਰ ਵਿਹਾਰ ਰਾਹੀਂ ਪੰਜਾਬੀ ਦੀ ਐਮ.ਏ. ਕੀਤੀ। ਉਸ ਜ਼ਮਾਨੇ ਦੇ ਪ੍ਰੋਫੈਸਰ ਡਾ. ਜੀਤ ਸਿੰਘ ਸੀਤਲ, ਡਾ.ਹਰਕੀਰਤ ਸਿੰਘ, ਡਾ. ਹਰਚਰਨ ਸਿੰਘ, ਡਾ. ਪ੍ਰੇਮ ਪ੍ਰਕਾਸ਼ ਸਿੰਘ ਅਤੇ ਹੋਰ ਸਿਰਕੱਢ ਪੰਜਾਬੀ ਵਿਦਵਾਨਾਂ ਨੂੰ ਸੁਣਨ ਦਾ ਮੌਕਾ ਮਿਲਿਆ ਅਤੇ ਸਾਹਿਤ ਪੜ੍ਹਨ ਤੇ ਲਿਖਣ ਦਾ ਜੀਵਨ ਭਰ ਦਾ ਸ਼ੌਕ ਪੈਦਾ ਹੋ ਗਿਆ।